ΓΡΑΠΤΗ ΕΡΩΤΗΣΗ E-3336/97 υποβολή: Patricia McKenna (V) προς την Επιτροπή (22 Οκτωβρίου 1997)

Θέμα: Σύστημα Ελαφρού Αστικού Σιδηροδρόμου Luas για το Δουβλίνο

Τον Σεπτέμβριο, η αρμόδια για την περιφερειακή πολιτική Επίτροπος της ΕΕ Monika WulfMathies δήλωσε ότι εάν μέχρι την άνοιξη του επόμενου έτους φανεί ότι είναι απίθανο να λειτουργήσει εγκαίρως το Σύστημα Ελαφρού Αστικού Σιδηροδρόμου Luas για το Δουβλίνο, «όλα ή μέρος των κονδυλίων [που χορηγήθηκαν υπέρ του έργου αυτού από την ΕΕ] θα ακυρωθούν ή θα χορηγηθούν εκ νέου σε άλλα σχέδια».

Προσφάτως, η Ιρλανδή Υπουργός Δημοσίων Έργων Mary O'Rourke αποφάσισε να ζητήσει την πραγματοποίηση μελέτης σχετικά με τη δυνατότητα υλοποίησης του συστήματος Luas υπογείως. Αυτό είχε ως αποτέλεσμα να αναβληθεί για έξι τουλάχιστον μήνες η δημόσια έρευνα σχετικά με το σχέδιο αυτό.

Η Υπουργός ανακοίνωσε τώρα στην Dαil Ιireann ότι πιθανή απόφαση να προχωρήσουν με τη δυνατότητα υπόγειας κατασκευής θα καθυστερήσει την ολοκλήρωση του σχεδίου πέρα από το 2001. Και πρόσθεσε: «Ωστόσο, είναι σημαντικό να τονισθεί ότι ακόμα και υπό αυτές τις συνθήκες η χρηματοδότηση του σχεδίου ελαφρού σιδηροδρόμου από την ΕΕ στο πλαίσιο του Επιχειρησιακού Προγράμματος για τις Μεταφορές δεν θα χαθεί για την Ιρλανδία, αφού τα αχρησιμοποίητα κονδύλια είναι δυνατόν να χορηγηθούν εκ νέου σε άλλα επιλέξιμα σχέδια».

Από τη δήλωση αυτή προκύπτει ότι η Υπουργός παραδέχεται ότι τίθενται σε κίνδυνο τα κονδύλια της ΕΕ για το σύστημα ελαφρού σιδηροδρόμου.

Έχει πραγματοποιήσει η Επιτροπή διαβήματα προς τις ιρλανδικές αρχές σχετικά με το χαμηλό ρυθμό προόδου όσον αφορά την εφαρμογή του συστήματος Luas; Τί άποψη έχει η Επιτροπή για τις καθυστερήσεις αυτές;

Aπάντηση της κας Wulf-Mathies εξ ονόματος της Επιτροπής (4 Δεκεμβρίου 1997)

Η Επιτροπή θεωρεί ότι η απόφαση της ιρλανδικής κυβέρνησης να αναθέσει ανεξάρτητη μελέτη για την αξιολόγηση της επιλογής που έχει ως στόχο να καταστήσει υπόγειο το τραμ-μετρό του Δουβλίνου στο κέντρο της πόλης και να αναβάλει τη δημόσια εξέταση, θα επιδεινώσει το πρόβλημα των προθεσμιών του εν λόγω σχεδίου.

Κατά τη συνεδρίαση της επιτροπής παρακολούθησης του επιχειρησιακού προγράμματος σχετικά με τις μεταφορές, που έλαβε χώρα στο Δουβλίνο στις 23 Οκτωβρίου 1997, η Επιτροπή ζήτησε την ενημέρωση του σχεδίου του τραμ-μετρό στο Δουβλίνο. Πληροφόρησαν την Επιτροπή ότι αν το σχέδιο εγκριθεί βάσει της πρότασης του «Coras Iompair Eireann (CIE)» στην αίτησή του σχετικά με το τραμ-μετρό, η ημερομηνία ολοκλήρωσης του έργου στο τέλος του 2001 θα είνα εφικτή. Ωστόσο, η απόφαση σχεδιασμού υπογείου τμήματος στο κέντρο της πόλης θα έχει ως αποτέλεσμα την αναθεώρηση των υφιστάμενων προτάσεων του CIE και την αναβολή της ολοκλήρωσης του σχεδίου μετά το 2001.

Οι ιρλανδικές αρχές πιστεύουν ότι η μελέτη που αφορά το μετρό θα ολοκληρωθεί μέχρι το τέλος του Απριλίου 1998. Ωστόσο, ανεξάρτητα από τη διαθεσιμότητα ή από το αποτέλεσμα της μελέτης αυτής και των αποφάσεων της δημόσιας εξέτασης, οριστική απόφαση για το σχέδιο αυτό θα πρέπει να ληφθεί από την επιτροπή παρακολούθησης για το κοινοτικό πλαίσιο στήριξης για την Ιρλανδία την άνοιξη του 1998.

Στο στάδιο αυτό, η Επιτροπή δεν επιθυμεί να προδικάσει τις συμφωνίες που έχουν συναφθεί σχετικά με την αναθεώρηση του σχεδίου.

Επιπλέον, πρέπει να σημειωθεί ότι τα έργα για το σχέδιο του τραμ-μετρό στο Δουβλίνο δεν έχουν σταματήσει πλήρως. Ο προγραμματισμός και ο σχεδιασμός της προτεινόμενης γραμμής Ballymun καθώς και της προτεινόμενης επέκτασης της γραμμής από το Dundrum στο Sandyford συνεχίζονται. Τέλος, καθορίζονται επί του παρόντος οι όροι μελέτης πώλησης αδείας εκμετάλλευσης και ιδίως στους τομείς «park and ride».